b'\n_START_ARTICLE_\nPon\xc3\xa7 I de Cabrera\n_START_SECTION_\nOr\xc3\xadgens familiars\n_START_PARAGRAPH_\nFill del Guerau\xc2\xa0I de Cabrera i d\'Ermessenda de Montsoriu, filla d\'Amat de Montsoriu.\n_START_SECTION_\nFets destacats\n_START_PARAGRAPH_\nPel seu casament amb Letgarda, alguns castells conquerits pel seu pare Arnau van passar a domini dels senyors de Cabrera. Entre ells, els castells de Montclar, Artesa, Foradada, Montson\xc3\xads, Rubi\xc3\xb3 i Marcovau, Queralt, Santa Linya, com tots els del sud del Montsec._NEWLINE_Pon\xc3\xa7 ocupava un lloc preeminent a la cort de compte de Barcelona, sent el seu nom el que encap\xc3\xa7alava la llista de magnats convocats a promulgar els Usatges de 1071, el mateix any que el comte Ramon Berenguer I li feia jurar fidelitat pels castells de Blanes, Argimon i Cabrera, a m\xc3\xa9s de les forces vescomtals de la ciutat de Girona._NEWLINE_Anys abans per\xc3\xb2, ja es troba present en el magne tribunal que havia de dictar sent\xc3\xa8ncia en el conflicte entre Ramon Berenguer I i Mir Geribert el 1059._NEWLINE_Durant els enfrontaments que van seguir a la mort del compte de Barcelona, prengu\xc3\xa9 per Ramon Berenguer II contra el seu germ\xc3\xa0 Berenguer Ramon II. Tal \xc3\xa9s aix\xc3\xad, que en el pacte entre els dos germans de 1080, Pon\xc3\xa7 es troba entre els homes de confian\xc3\xa7a que Ramon Berenguer II entrega com a ostatges al seu germ\xc3\xa0 en cas de no complir la seva part de l\'acord._NEWLINE_Despr\xc3\xa9s del fratricidi, es sap que tant Pon\xc3\xa7 I com el seu fill Guerau II de Cabrera es situaren en el tercer b\xc3\xa0ndol enfrontat, aquell que cercava posar pau entre els homes de Berenguer Ramon II i els que juraren defensar la mem\xc3\xb2ria del difunt Ramon Berenguer II. B\xc3\xa0ndol al que Sobrequ\xc3\xa9s anomena "el partit del seny". Instaurada la pau entre les faccions, formaria part del consell del comte Berenguer Ramon II (nobles que a m\xc3\xa9s d\'aconsellar, vigilaven que El Fratricida compl\xc3\xads els acords que havia signat, de vetllar i tutelar el fill del germ\xc3\xa0 difunt, Ramon Berenguer III, a qui hauria de fer hereu i successor)._NEWLINE_Vers el futur comte, Pon\xc3\xa7 fou un dels curadors de Ramon Berenguer III en la seva minoria d\'edat (1086). Quan aquest ascend\xc3\xad al poder del comtat, Pon\xc3\xa7 encara formava part del consell, tant en els primers anys continu\xc3\xafstes, com posteriorment, quan el jove comte va desmantellant l\'her\xc3\xa8ncia pol\xc3\xadtica del seu oncle. Per\xc3\xb2 de mica en mica seria apartat del consell en favor de membres m\xc3\xa9s joves, entre els quals hi havia el seu fill Guerau.'